Copreședintele USR PLUS Dacian Cioloș s-a aflat duminică la Drobeta-Turnu Severin, pentru a-I susține pe candidații Aliantei USR PLUS din Mehedinți. Alături de Elena Călin, candidată la Primăria municipiului Drobeta-Turnu Severin, și Laurențiu Ștefănescu, candidat la președinția Consiliului Județean Mehedinți, Dacian Cioloș le-a transmis un mesaj de solidaritate tuturor severinenilor, îndemnându-i să voteze pentru o schimbare, o schimbare care să aducă tuturor cetățenilor prosperitate, corectitudine și eliminarea corupției.

„Mesajul pe care îl aducem în fața oamenilor este că oricât de mult am vorbi despre nevoia de schimbare în bine a României și oricâți bani nu am aduce, oricâți bani nu am investi, dacă ei se duc în găuri negre, noi vom rămâne mereu doar cu fârâmituri. Obiectivul Alianței USR PLUS, încă de la alegerile europarlamentare, a fost acela de a avea o Românie fără hoție, fără corupție și fără incompetență”, a declarat, în cadrul conferinței de presă, Dacian Cioloș.

De altfel, acestea au fost și temele principale pe care și-au axat discursul candidații Alianței USR PLUS din Mehedinți. Președintele PLUS a făcut și o serie de precizări cu privire la profesionalismul echipelor cu care Alianța s-a înscris în bătălia pentru Primăria Severin și Consiliul Județean Mehedinți. Dacian Cioloș a punctat că ambele echipe au în componența lor oameni bine pregătiți profesional, care au o carieră și care își doresc să reformeze administrația publică locală: „Sunt oameni care au mari realizări în cariera lor profesională, ei nu au avut nevoie de sinecuri de la stat, de pile de la partid sau de vreun ajutor. Majoritatea dintre cei care candidează din partea Alianței USR PLUS are o bogată experiență în mediul privat și avem convingerea că știu cum să facă lucrurile să meargă. Pentru a schimba un rău în România ai nevoie de mult curaj, iar acești oameni au mult curaj“.

Primii pași în reforma din administrație, în viziunea celor doi candidați ai Alianței USR PLUS, se referă la depolitizarea instituțiilor publice și implementarea meritocrației la nivelul administrației publice locale. Atât Elena Călin, candidata USR PLUS pentru funcția de primar al muncipiului Drobeta-Turnu Severin, cât și Laurențiu Ștefănescu, candidatul Alianței pentru președinția Consiliului Județean, au vorbit despre programele politice pe care le vor implementa la nivel de administrație, programe politice care vor contribui la dezvoltarea economică a județului Mehedinți și a muncipiului Drobeta Turnu Severin. Printre acestea se numără: aducerea investitorilor pentru a crea noi locuri de muncă în Severin, dezvoltarea serviciilor pentru atragerea turiștilor, soluționarea problemei termoficării și proiectele legate de presiunile făcute la nivel central pentru avansarea lucrărilor de construcție ale autostrăzii A6, ce va lega nordul de sudul Europei.

Despre dorința de schimbare a administrației publice locale a vorbit Elena Călin, candidata Alianței USR PLUS la Primăria municipiului Drobeta-Turnu Severin. Dacian Cioloș a spus despre Elena Călin că este unul dintre cei mai buni profesioniști, cu o vastă experiență în mediul privat și cu multe realizări notorii în domeniul excelenței în servicii. Acesta și este motivul pentru care Dacian Cioloș a invitat-o pe Elena Călin, în urmă cu doi ani, să facă parte din PLUS. De altfel, valorile pe care candidata Alianței vrea să le aducă în Primăria Severin sunt adevărul, priceperea, excelența și umanitatea. „Voi aduce în Primărie adevărul pentru că voi cultiva întotdeauna adevărul și voi spune numai adevărul. Am fost mințiți 30 de ani și vreau să terminăm o dată cu minciuna și cu mincinoșii din administrația publică locală. Voi alege întotdeauna să lucrez cu oameni pricepuți care știu ce au de făcut, iar posturile din primărie nu vor mai fi vândute, nu vor fi date pe pile sau pe șpagă, ci vor fi câștigate corect, prin concurs. Excelența pentru mine înseamnă mai mult decât lucrul doar bine făcut. Pe asta trebuie să ne axăm și nu să facem lucruri de mântuială sau proiecte de mântuială pe bani grei care se distrug înainte să fie finalizate. Și în sfârșit, umanitatea, pentru că noi, oamenii, putem crește și cultiva o cultură a respectului reciproc și a bunei cuviințe sau putem să ne înecăm în ură și dezbinare, ceea ce ne va duce, așa cum suntem și acum, la coada tuturor clasamentelor. Valorile mele sunt absolute și ne-negociabile. Ori le avem pe toate la nivelul maxim, ori ne asumăm, încă o dată, un eșec istoric”, a declarat Elena Călin.

Unul dintre obiectivele esențiale ale candidatului Alianței USR PLUS pentru președinția Consiliului Județean Mehedinți, Laurențiu Ștefănescu, este depolitizarea administrației publice dar și transparentizarea cheltuielilor financiare ale Consiliului Județean Mehedinți. Acesta a atras atenția asupra ilegalităților care deja se întâmplă în județul Mehedinți, și anume loteria vizelor de flotant. În programul de guvernare al reprezentantului Alianței se află și proiectul rutier al Autostrăzii A6, care ar putea aduce o dezvoltare durabilă a județului Mehedinți în cazul în care această autostradă va fi construită. „Acest culoar rutier va lega nordul Europei de sudul Europei și va genera o mulțime de oportunități. Este important să facem presiune asupra autorității centrale pentru ca acest deziderat să devină realitate”, a spus Laurențiu Ștefănescu. Ștefănescu a încheiat, formal, și un contract cu mehedințenii prin care promite ca, în cazul în care nu realizează, în primele șase luni de mandat, o serie de obiective, își va da demisia din fruntea Consiliului Județean Mehedinți.

PLUS nu este partid parlamentar,

deci nu beneficiază de subvenții